Ә иңде Рәсәйҙең сиктәре асылғас, демократик, ирекле йәмғиәттә йәшәйбеҙ тип, бигерәк тә ҡыҙҙарыбыҙ сиғандар һымаҡ ер шарының төрлө тарафтарына китеп, ете ят милләт вәкилдәренә кейәүгә сығып, ғаилә ҡороуҙы ғәҙәткә әйләндерҙеләр. Хатта Башкортостанда йәшәгән ата-әсәләре кейәүем ғәрәп, негр, инглиз, француз, итальян, грек тип ауыҙ тултырып маҡтаналар. Төптән фекер йөрөтә башлаһаң, был процесс ғорурланыу өлгөһө түгел, ә милләттең ысын мәғәнәһендәге фажиғәһе. Башҡорт бит сиған түгел. Сиғандар Ер шарының ниндәй генә төбәгендә йәшәһә лә булмаған халәттә лә, туған телен, ғөрөф-ғәҙәттәрен, милли булмышын, менталитетын һаҡлап ҡала ала. Әлбиттә, был йәһәттән сиған халҡы — һоҡланырлыҡ ҡәүем.